Venäjän presidentti Vladimir Putin on vieraillut tällä viikolla Baikal-järven seudulla Siperiassa. Aluekierroksen aikana Putin on muun muassa keskustellut metsäpalojen aiheuttamista vaurioista järveä reunustavassa Burjatiassa sekä luvannut uutta infrastruktuuria Baikalin alueelle.

Silti kaiken huomion varastavat presidentin huomiot Baikal-järven saastuneisuudesta sekä kalaretki lähellä sijaitsevalle Tuvan alueelle – ensisijaisesti retkestä julkaistun videon vuoksi.

Putin pyydysti hauen lähes paljain käsin. TASS / AOP

Videolla Putin muun muassa kalastaa ilman paitaa ja ajaa moottorivenettä. Spektaakkeli huipentuu kohtaukseen, jossa Putin pyydystää hauen lähes paljain käsin.

Kremlin tiedottaja Dmitri Peskovin mukaan presidentti jahtasi haukea veden alla jopa kaksi tuntia, mutta "sai lopulta omansa".

Peskovin mukaan ajojahti on tallennettu kokonaisuudessaan Putinin märkäpukuun kiinnitetyllä GoPro-kameralla. Kreml lupaa julkaista täysmittaisen videon maanantaina.

Katso video alta:

Suuria ympäristöpuheita

Polskinnan lisäksi Putin keskittyi Etelä-Siperian-kierroksensa aikana ympäristökysymyksiin. Baikalin järveä hän kutsui "ylpeyden aiheeksi ja erityiseksi vastuuksi", ja painotti luonnonsuojelun tärkeyttä. Erityisen huolissaan Putin oli alueen saastumisesta.

Venäjällä vietetään tänä vuonna ympäristövuotta, jota koordinoi Putinin lähipiiriin kuuluva presidentinhallinnon entinen päällikkö Sergei Ivanov.

Vuosi on näkynyt muun muassa yritysten pyrkimyksenä miellyttää valtiovaltaa ainakin puheiden tasolla. Esimerkiksi venäläisyritys Norilsk Nickel on ilmoittanut aikovansa sulkea saastuttavat tehtaansa vuoteen 2019 mennessä.

Putin vaati, että myös Baikalilla kiinnitettäisiin huomiota erityisesti kotitalouksista ja maataloudesta syntyviin saasteisiin.

Putin ja Venäjän puolustusministeri Sergei Shoigu tutkivat jäkäliä ja sieniä. TASS / AOP

Viriili presidenttiehdokas?

Putinin kierros Venäjän eri alueilla on nähty vuoden 2018 presidentinvaalikampanjan aloituksena. Hän ei ole vieläkään ilmoittanut asettuvansa ehdolle, mutta vastasi Burjatiassa esitettyyn kysymykseen jatkokaudesta "harkitsevansa asiaa".

Etelä-Siperia on Putinille rakas alue, ainakin julkisuudessa. Presidentti on ennenkin tehnyt näyttäviä pr-retkiä Baikalille: vuonna 2009 hän sukelsi pienoissukellusveneellä järven pohjassa.

Kalaretki Tuvalle ei sekään ole ensimmäinen laatuaan, sillä vuonna 2009 Putin eräili alueella. Matka on tallentunut ikonisiin kuviin, joissa Putin ratsastaa ilman paitaa ja ui perhosta kylmässä järvessä.

Sukellusveneistä tiikereihin

Putinin tempauksista valtaosalla on sama kuvaaja, Aleksei Nikolski. Venäläiskuvaaja on tallentanut kamerallaan pr-tilanteiden koko kirjon aina Mustanmeren pohjaan suuntautuneesta sukellusmatkasta leopardinpentujen syleilyyn.

Vuosien saatossa Putin on muun muassa yrittänyt johtaa kurkiauraa, löytänyt antiikkisen vaasin merenpohjasta ja kiinnittänyt seurantapantoja lumikarhuille.

Monia tilanteista on pidetty lavastettuina. Viimeksi heinäkuussa presidenttiä syytettiin jälleen lavastetusta pr-tempusta: Putinin vierailtua onnittelemassa 90-vuotiasta ihmisoikeusaktivisti Ljudmila Aleksejevaa, tämä syytti presidenttiä lavastuksesta.

Eläinten ja machoilun lisäksi Putinin pr-temppuja tarkastelevat analyytikot kiinnittävät usein huomionsa myös siihen, kenen seurassa Putin on, kun kuvausretkiä järjestetään. Esimerkiksi puolustusministeri Sergei Shoigu ja pääministeri Dmitri Medvedev ovat olleet aiemmilla kalareissuilla mukana.